মন্দিরের পর ভোটযুদ্ধে বাজেট-অস্ত্র মোদি সরকারের

অযোধ্যা: চলতি বছরে লোকসভা নির্বাচন। তাই এবার কেন্দ্রীয় বাজেটের পরিবর্তে পেশ হতে পারে ভোট অন অ্যাকাউন্ট। নির্বাচনোত্তর পর্বে নতুন সরকার গঠিত না-হওয়া পর্যন্ত সরকারি কাজের আয়-ব্যয় সংক্রান্ত অস্থায়ী ঘোষণাপত্র বলা যেতে পারে ভোট অন অ্যাকাউন্টকে। পূর্ণাঙ্গ বাজেটের পরিবর্তে একবছরের সরকারি পরিকল্পনা, ব্যয় এবং রাজস্ব আদায় সম্পর্কে একটি প্রস্তাব পেশ করা হয়।

ডিবিএস গ্রুপ রিসার্চের এক্সিকিউটিভ ডিরেক্টর তথা সিনিয়র অর্থনীতিবিদ রাধিকা রাও একটি সমীক্ষায় বলেছেন, এবছর গ্রামীণ তথা কৃষিক্ষেত্রে কিছু স্বস্তি মেলার আশা রয়েছে। যদিও মূলধনী ব্যয়ের ঠেলা বৃদ্ধি পাবে।

আরও পড়ুন: হংকং-কে ছাপিয়ে বিশ্বের চতুর্থ বৃহত্তম শেয়ার বাজার ভারত

রাও বলেছেন, খাদ্য ও সারসহ দ্রব্যমূল্য বৃদ্ধির চাপ, জলবায়ুর পরিবর্তন, আবহাওয়ার খামখেয়ালিপনার দরুন গ্রামীণ ও কৃষিক্ষেত্রে কিছু সাহায্যের পদক্ষেপ হতে পারে। এছাড়া করছাড় এবং করছাড়ের ঊর্ধ্বসীমা বাড়ানোর আশায় বুক বেঁধে রয়েছেন মধ্যবিত্তরা।

ভোটের বছরে নরেন্দ্র মোদি সরকারের লক্ষ্য আর্থিক ঘাটতির পরিমাণ কমিয়ে আনা। যদিও কিছু অর্থনীতিবিদের অনুমান, আর্থিক ঘাটতির পরিমাণ ৫.৯ শতাংশ ছাপিয়ে ৬ শতাংশে পৌঁছাতে পারে।