বাজেট পেশের দিন বদলে গেল কী করে?

নয়াদিল্লি: লোকসভা নির্বাচনের মুখে বাজেট প্রস্তাব বা ভোট অন অ্যাকাউন্ট (Union Budget 2024) পেশ করবেন কেন্দ্রীয় অর্থমন্ত্রী নির্মলা সীতারামন (FM Nirmala Sitharaman)। সেই উপলক্ষে প্রথা অনুযায়ী নর্থ ব্লকে হালুয়া উৎসব (Halwa Ceremony) পালিত হবে। সেই অনুষ্ঠানে হাজির থাকেন খোদ অর্থমন্ত্রী। ঠিক সেই রকমই অনেকেরই অজানা কেন ১ ফেব্রুয়ারিতেই কেন্দ্রীয় বাজেট প্রস্তাব পেশ হয়।

জেনে নিন কিছু ইতিহাস

স্বাধীন ভারতের প্রথম বাজেট

স্বাধীন ভারতের প্রথম বাজেট পেশ হয় ১৯৪৭ সালের ২৬ নভেম্বর। তৎকালীন অর্থমন্ত্রী আর কে সম্মুখম চেট্টি প্রস্তাব পাঠ করেন। ১৯৯৯ সাল পর্যন্ত কেন্দ্রীয় বাজেট পেশের সময় ছিল বিকেল ৫টায়। ঔপনিবেশিক ভারতের অভ্যাসমতো ফেব্রুয়ারি মাসের শেষ কাজের দিন বাজেট পেশের রীতি ছিল। ব্রিটিশ আমল থেকে এই রীতি প্রচলনের কারণ হল, নয়াদিল্লি থেকে ব্রিটেনের ওয়েস্টমিনস্টার-এর সময়ের তফাতের জন্য।

আরও পড়ুন: মন্দিরের পর ভোটযুদ্ধে বাজেট-অস্ত্র মোদি সরকারের

প্রথম সময় বদল

১৯৯৯ সালে তৎকালীন অর্থমন্ত্রী যশবন্ত সিনহা বাজেট পেশের সময় বদল করে বেলা ১১টা করেন। তারপর থেকে এই সময়ই চলে আসছে। এই সময় পরিবর্তনের মূল কারণ হল, বাজেটের মতো দীর্ঘ ঘোষণা করার সময়, বিশ্লেষণ ও বিতর্কের অবসর পাওয়া যায়।

১ ফেব্রুয়ারি বাজেট পেশ হয় কেন?

২০১৭ সালের আগে পর্যন্ত ঔপনিবেশিক প্রথা অনুযায়ী ফ্রেব্রুয়ারি মাসের শেষ কাজের দিনে বাজেট পেশ করা হতো। প্রয়াত অরুণ জেটলি অর্থমন্ত্রী হওয়ার পর সেটাও বদলে ১ ফেব্রুয়ারি বাজেট পেশ করেন। সেই থেকে বছরের দ্বিতীয় মাসের প্রথম দিনেই বাজেট পেশ করা হয়ে থাকে। ওই বছরই পৃথক রেল বাজেটকে মূল বাজেটের সঙ্গে জুড়ে পেশ করা হতে থাকে। এর আগে ইংরেজ আমল থেকে ৯২ বছর ধরে পৃথক রেল বাজেট পেশ করা হতো। প্রসঙ্গত বলা যায়, ২০২১-২২ সাল থেকে কেন্দ্রীয় বাজেট পেপারলেস করা হয়। এমনকী বাজেটের একটি অ্যাপও চালু করা হয়েছে, যাতে কষ্ট না করেই গোটা বাজেট প্রস্তাব হাতের মুঠোয় থাকতে পারে।

অন্য় খবর দেখুন