বাজেটে প্রথম আয়কর চালু কবে? কে করেছিলেন জানেন?

নয়াদিল্লি: অযোধ্যায় রামমন্দির উদ্বোধন পর্ব শেষ। এখন কাউন্টডাউন শুরু বাজেট অধিবেশনের। গত অধিবেশেনে নজিরবিহীনভাবে বিরোধীদের সাসপেন্ড করার পর লোকসভা নির্বাচনের আগে শেষবারের মতো সংসদ বসতে চলেছে আগামী ৩১ জানুয়ারি। রাষ্ট্রপতির ভাষণের উপর বিতর্ক এবং ভোট অন অ্যাকাউন্ট বা অন্তর্বর্তী বাজেটের উপর আলোচনায় গমগমিয়ে উঠবে দুই কক্ষ। কিন্তু, এই বাজেটের অন্তরালে রয়েছে অনেক অজানা তথ্য।

কেন্দ্রীয় বাজেটের ১০টি আকর্ষণীয় বিষয়

১। ভারতের প্রথম বাজেট পেশ হয়েছিল ১৮৬০ সালের ৭ এপ্রিল। ইস্ট ইন্ডিয়া কোম্পানির হয়ে স্কটিশ অর্থনীতিবিদ জেমস উইলসন বাজেট পেশ করেছিলেন। সেবারেই প্রথম আয়কর ব্যবস্থা চালু হয়। যা আজকের দিনেও রাজস্ব আদায়ের অন্যতম উৎস।

আরও পড়ুন: রামরাজ্য তো হল, সীতার ‘অগ্নিপরীক্ষা’ বাজেট?

২। স্বাধীন ভারতে প্রথম বাজেট পেশ করেছিলেন প্রথম অর্থমন্ত্রী আর কে সম্মুখম চেট্টি। ১৯৪৭ সালের ২৬ নভেম্বর।

৩। ভারতে দীর্ঘ বাজেট ভাষণের রেকর্ড রয়েছে বর্তমান অর্থমন্ত্রী নির্মলা সীতারামনের আঁচলে। ২০২০ সালের ১ ফেব্রুয়ারি সীতারামন ২ ঘণ্টা ৪২ মিনিট ধরে বাজেট পড়েছিলেন। তবে শেষমেশ তিনি অসুস্থ বোধ করতে থাকায় শেষ দুপাতা না পড়েই বসে পড়েন। উল্লেখ্য, সীতারামন তাঁর প্রথম বাজেট বক্তৃতা দিয়েছিলেন ২ ঘণ্টা ১৭ মিনিট ধরে।

৪। শব্দসংখ্যার বিচারে দীর্ঘ বাজেট ছিল মনমোহন সিংয়ের। ১৯৯১ সালে নরসিমা রাও মন্ত্রিসভার অর্থমন্ত্রী হিসেবে তিনি ১৮ হাজার ৬০৪টি শব্দ ব্যবহার করেছিলেন। দ্বিতীয় স্থানে রয়েছেন প্রয়াত অরুণ জেটলি। ২০১৮ সালে তিনি ১৮ হাজার ৬০৪টি শব্দ ব্যবহার করেছিলেন। এক ঘণ্টা ৪৯ মিনিট বক্তৃতা দিয়েছিলেন জেটলি।

৫। সংক্ষিপ্ততম বাজেট বক্তৃতা ছিল মোরারজি দেশাই সরকারের অর্থমন্ত্রী হিরুভাই মুল্লিজিভাই প্যাটেলের। ১৯৭৭ সালে তিনি বাজেট ভাষণে মাত্র ৮০০ শব্দ ব্যবহার করেছিলেন।

৬। মোরারজি দেশাইয়ের পকেটে আরও একটি রেকর্ড আছে। তিনি দেশের সবথেকে বেশি বাজেট পেশ করেছিলেন। ১৯৬২-১৯৬৯ সাল পর্যন্ত ১০ বার। দ্বিতীয় স্থানে রয়েছেন পি চিদম্বরম, ৯ বার, প্রণব মুখোপাধ্যায় ৮ বার এবং যশবন্ত সিনহা ৮ বার।

৭। ১৯৯৯ সালের আগে পর্যন্ত বাজেট পেশ হতো বিকেল ৫টার সময় এবং ফ্রেব্রুয়ারি মাসের শেষ তারিখে। ওই বছর যশবন্ত সিনহা সময় বদলে বেলা ১১টায় করেন। ২০১৭ সালে অরুণ জেটলি ১ ফেব্রুয়ারি বাজেট পেশ করা শুরু করেন।

৮। ১৯৫৫ সাল পর্যন্ত বাজেট কেবলমাত্র ইংরেজিতে পেশ করা হতো। কংগ্রেস সরকার তা হিন্দি ও ইংরেজিতে ছাপার ব্যবস্থা করে।

৯। কোভিডের সময় ২০২১-২২ সালে বাজেটকে পূর্ণাঙ্গরূপে ডিজিটাল করা হয়।

১০। ইন্দিরা গান্ধীর পর নির্মলা সীতারামন দ্বিতীয় মহিলা যিনি বাজেট পেশ করেছেন।